google/wiki40b huggingface dataset:
Sosiometri

Sosiometri er en kvantitativ metode for å måle sosiale relasjoner. Metoden ble utviklet av psykoterapeut Jacob L. Moreno i sine studier på relasjoner mellom sosiale strukturer og psykologisk velvære. 
Begrepet sosiometri relateres til Latin etymologi, socius som betyr fellesskap, og metrum som betyr måle.  Jacob Moreno definerte sosiometri som 
«innsikten i dannelsen og organiseringen av grupper og posisjonen til individene innenfor.»
Han legger til:
«vitenskapen om gruppeorganisering – det angriper problemet ikke fra utsiden av gruppen, gruppeskallet, men fra den indre struktur. Sosiometriske undersøkelser avdekker de skjulte strukturer som gir en gruppe sin form: alliansene, subgruppene, de skjulte antagelser, de forbudte agendaer, de ideologiske overenskomster, ‘stjernene’ i showet».
Han utviklet sosiometri innen de nye vitenskapene, men dets egentlige formål er transcendens og ikke vitenskap. Ved å gjøre valg basert på kriterier, åpent og energisk, håpet Moreno at individene ville være mer spontane, og at organisasjons- og gruppestrukturer ville bli levende og tydelige.
En av Morenos innovasjoner i sosiometri var utviklingen av sosiogrammet, en systematisk metode for grafisk representasjon av enkeltindivider som punkter/noder og relasjonene mellom dem som linjer/buer. Moreno, som skrev utførlig om sin tenkning, anvendelse og resultat, etablerte også et tidsskrift med titelen Sosiometri.
Erfaring i psykodrama-metoder og integrering av tenkning, følelse og handlingsaspekter av atferd, sosiometrikere praktiserer innenfor fagfeltene psykologi,  behandling, eksekutive lederskap, samfunns- og organisasjonsutvikling.
Windows Home Server

Windows Home Server er en forbrukerutgave av Microsoft sitt operativsystem for servere, Windows Server 2003. Det er bygget på det samme operativsystemet som ordinære forretningsutgaver, men har funskjonalitet spesielt laget for hjemmebruk.

Virkemåte

I motsetning til domenestrukturen ordinære Microsoft servere operer etter benytter Homeserveren egne agenter på tilknyttede maskiner. Agentene settes opp med hvilken Homeserver de skal tilknyttes og forholder seg utelukkende til denne. Via denne agenten kan man også starte Homeserver-konsollen der man kan styre og konfigurere serveren.

Brukergrensesnitt

Homeserveren har et eget konsoll som også kan aksesseres via Homeserver-agenten på de aktuelle maskinene. Denne gir tilgang til konfigurasjon av brukere, disk, backup, maskiner, så vel som oppsett av tilleggsprogramvare og alle innstillinger, som f.eks dynamisk DNS-adresse.
For de som foretrekker ubegrenset tilgang til konfigurasjon av operativsystemet kan man logge på serveren på ordinær måte dersom den har mus/tastatur og skjerm eller man kan benytte fjerntilgang via RDP.
Gymnastikk under Asialekene 1982

Gymnastikk under Asialekene 1982. Gymnastikk var en av flere sporter under de niende Asialekene som ble arrangert i New Delhi i India. Det var tredje gangen som gymnastikk var på programmet under Asialekene og det ble kun konkurrert i turn. Turnkonkurransene ble avviklet i perioden 21. til 24. november 1982. Det var totalt fjorten øvelser, åtte for menn (7 individuelle og en lagkonkurranse) og seks for kvinner (fem individuelle og en lagkonkurranse). Kina ble beste nasjon med tolv gullmedaljer foran Nord-Korea med tre.
Rosa brus

Rosa brus er et tonebrus som består av alle hørbare frekvenser av lydsvingninger. Den blir brukt av lydteknikere når nye og avanserte høyttalere er under planlegging. Lyden ble kalt rosa brus for å skille med hvislelyden som kalles hvit lyd.
Rosa brus var lagt på lydteip eller på LP-plate og ble kjørt gjennom en forsterker som behandlet og slapp ut tilnærmet uendrede signaler, slik at høyttaleren fikk samme styrke påtrykk over hele toneregisteret. Lydmåling ble foretatt med audiometer i standard oppsett. Lydstyrken ble registrert i en graf kalt lydkurve. Denne kurven fortalte om konstruksjonen ga god gjengivelse over det hele, eller om noen av lydfrekvensene (tonene) ble dempet.
Enkelte produsenter la så stor vekt på lydkurven, at de solgte stereohøyttalere i par med tilnærmet samme kurve.
Rødhette og ulven

Rødhette og ulven, eller bare Rødhette, Vesle Rødhette og liknende, er et europeisk folkeeventyr med usikkert opphav. I Tyskland og Nord-Europa er Brødrene Grimms versjon Rotkäppchen und der (böse) Wolf fra 1812 best kjent, men den eldste nedskrevne versjonen er Charles Perraults franske Le Petit Chaperon rouge fra 1697.  
Rødhette er et av de mest utbredte, bearbeidede og tolkede og parodierte eventyr som finnes. Det har kommet i et utall bokutgivelser, ofte med nye illustrasjoner.
I Norge har Margrethe Munthe brukt historien i sangen Rødhette, som første gang stod på trykk i 1918.

Handling

Eventyret handler om ei lita jente med rød hettekappe som kalles Rødhette. Hun må gå til bestemora si med mat i en kurv. På veien gjennom skogen møter jenta den listige ulven som får vite hvor hun skal, løper i forveien, eter opp bestemora og venter på jenta forkledd som den gamle. Da Rødhette kommer fram, kjenner hun igjen verken øynene, ørene eller tennene til bestemora, og ulven sluker henne også. Like etterpå kommer en jeger tilfeldigvis forbi. Han skyter dyret og spretter opp magen på det sånn at Rødhette og bestemora slipper uskadd ut. I andre versjoner blir ikke jenta og mormora reddet.

Andre versjoner

I Charles Perraults opprinnelige versjon fins det ingen jeger, og hverken bestemoren eller Rødhette blir reddet. Fortellingen slutter da med at Rødhette blir spist.
Den listlige, farlige ulven er også kjent fra Esops fabler (Gutten som ropte ulv, Hunden og ulven, Ulven og tranen, Ulven og lammet og flere), Brødrene Grimms Ulven og de sju geitekillingene samt det engelske folkeeventyret om De tre små grisene.
Graverens Teglverk

Graverens Teglverk, også kalt Graveren, var et teglverk i Sandnes i Rogaland. Virksomheten ble etablert som Østraadts Teglværk i 1852, men skifta navn som aksjeselskap i 1877. Fram til 1926 produserte fem fabrikkanlegg først og fremst ulike typer bygningsprodukter i tegl (takpanner, drensrør for drenering i blant annet landbruket og murstein), siden også mer kunstnerisk keramikk. I 1976 fusjonerte Graveren med Ganns Potteri & Teglverk til A/S Gann-Graveren, et selskap som seinere ble kalt Sandnes Tegl AS. Det ble lagt ned i 1994.
Ekspansiv finanspolitikk

Ekspansiv finanspolitikk henviser til en økning i statens utgifter eller reduksjon i skattebeløp for å stimulere en lav- eller nedgangskonjunktur.
Ved høy arbeidsledighet kan myndighetene gripe inn med en ekspansiv finanspolitikk. Da forsøker de å øke samlet etterspørsel etter varer og tjenester ved å redusere skattene eller øke de offentlige utgiftene. Teorien er at om skattene senkes, får privatpersoner større kjøpekraft, etterspørselen i samfunnet stiger, og bedriftene øker produksjonen av varer og tjenester.
Problemet med at skattene senkes er mindre inntekter til staten, og det er heller ingen selvfølge at privatpersoner benytter økte inntekter ved lavere skatter til økt omsetning. Samfunnsgevinsten kan således være begrenset eller fraværende.
Paradox Interactive

Historie

Target Games AB startet som en butikk og laget rollespill fra 1980 og frem til konkurs og reorganisering i 1999. Alle rettigheter og eiendeler ble overført til datterselskapet Target Interactive som ble skilt ut og byttet navn til Paradox Entertainment
I november 2004 kjøpte styreformann Theodore Bergquist den interaktive delen av selskapet og kalte det nye selskapet Paradox Interactive AB, mens Paradox Entertainment Inc flyttet hovedkontoret til Los Angeles.
I 2015 ble Paradox Entertainment Inc kjøpt av the Cabinet Entertainment group, og fikk navnet Cabinet Licensing Inc.
Hearts of Iron II var det første spillet utgitt som Paradox Interactive AB.
Cities: Skylines, fra finske Colossal Order har solgt over 3,3 millioner spill og Magica har solgt 3,6 millioner og er selskapets bestselgere (pr mai 2017).
Bladkrage

Bladkrage eller bladkrave, også kalt rabatt, er en type stor, glatt krage av tynt, oftest hvitt lerretsstoff som var på moten i Europa på 1600-tallet. Betegnelsen brukes ofte spesielt om en videreutviklet versjon av denne kragetypen i form av en halskledning med et knyttebånd og to rektangulære fliker som henger ned foran. Bladkrager har siden da blitt båret som embetsplagg av prester og jurister i flere land.

Andre prestekrager

Mens bladkrage ble prestekrage i mange europeiske land, ble det i 1629 forbudt for danske prester å bære bladkrage ved kirkelige handlinger.
Den tradisjonelle prestekragen i Danmark og Norge var isteden hvit pipekrage. Det er en sirkelrund krage der stoffet er kraftig foldet, stivet og samlet til en bred halsring av rørformede piper. Pipekrager i ulike varianter var opprinnelig moteplagg for kvinner og menn i den europeiske overklassen på 1500-tallet.
Bladkrage som geistlig draktelement er i dag mange steder erstattet av en enkel ståkrage eller løs halsring laget av hvitt, stivt materiale. Den bæres til svart, fotsid prestekjole (soutane) eller til svart skjorte, da i form av en firkantet, hvit «kragelapp» (egentlig en del av en hvit halsring) i halsgropa mellom vanlige nedbrettede skjortekrager. Slike krager blir  på engelsk clerical collar og på tysk kalt Kollar (begge ord dannet av det latinske collare som betyr «halsbånd») og er vanlig blant romersk-katolske og anglikanske prester.
Nord-Norge-Bussen

Nord-Norge-Bussen (NNB) var en gjennomgående bussrute fra Nordlandsbanens endepunkt, ved oppstarten Mosjøen, og gjennom Nordland, Troms og Finnmark fram til Kirkenes.

Organisasjonsform for Nord-Norge-Bussen

De første årene var organiseringen av samarbeidet et stort tema. Et utvalg gikk høsten 1942 inn for å stifte A/S Nord-Norge-Bussen med hovedkontor i Fauske. De enkelte selskapene skulle delta som aksjonærer. Dette fikk tilslutning fra fem av selskapene, mens FFR og Ofotens Bilruter tok avstand fra forslaget. De mente et nytt selskap ville svekke grunnlaget for lokaltrafikk og føre til unødvendig administrasjon. De mente NNB ville være best tjent med å bli administrert av de enkelte selskapene langs strekningene gjennom de tre fylkene. Høsten 1947 ble selskapene likevel enige om å fortsette samkjøringsopplegget. Det skulle være en trafikkinspektør for NNB som ble lagt til direktøren for Nord-Norges Reisetrafikkforbund som hadde sete i Narvik. Trafikkinspektøren skulle koordinere ruteopplegget mellom selskapene, stå for felles profilering utad, og følge opp felles retningslinjer for bussmateriell mv. Utgiftene til denne fellesadministrasjonen skulle deles mellom selskapene etter trafikkinntektene for den enkelte delstrekning.

Endringer fra 1947

10. desember 1947 ble Nordlandsbanen åpnet til Lønsdal stasjon. Lønsdal ble dermed endestasjonen for NNB de neste årene. Dette fikk også som konsekvens at Helgeland Bilruter falt ut siden selskapets ruteområde var sør for Saltfjellet. Knutstad & Søvik (Finnmarkbuss) ble dessuten overtatt av FFR. Dermed var det bare fem selskaper igjen i samarbeidet helt til Polarbil ble overtatt av FFR i 1976.

Videre utbygging av Nordlandsbanen

Lønsdal var endestasjon på Nordlandsbanen i åtte år. 1. desember 1955 kjørte første tog til Røkland i Saltdalen. Samtidig ble NNBs endestasjon Saltdal. Slik fortsatte det i nøyaktiv tre år. 1. desember 1958 nådde jernbanen Fauske, og Fauske stasjon ble et sentralt sted for samtrafikk mellom jernbane og bilruter, både for passasjerer, post og gods, gjennom mange tiår framover.

Ruteopplegget

De fire strekningene utgjorde fire dagsetapper. Det var overnattingstilbud etter hver etappe, og det var lagt opp til faste steder for servering for hver dagsreise. NNB fulgte fortløpende opp tilbudet til passasjerene langs hele strekningen.
Det var bare de to sørligste etappene av NNB som var helårsrute. Sørkjosen-Lakselv og Lakselv-Kirkenes ble bare trafikkert i sommer-sesongen med oppstart i juni og avslutning i slutten av august eller september.
På 1960-tallet ble det foreslått å endre opplegget til tre dagsetapper: Fauske-Andselv (Bardufoss)-Andselv-Alta og Alta-Kirkenes. Dette møtte motstand først og fremst fra TIRB. Om Ofotens Bilruter og Saltens Bilruter skulle få utvide nordover ville TIRB tape store inntekter. Det ble aldri noe av denne endringen.
På 1960-tallet ble imidlertid tilbudet utvidet på strekningen Fauske-Narvik. Opprinnelig var det forbindelse bare med nattogene på Nordlandsbanen, men nå ble det satt opp bussavgang som også korresponderte med dagtogene.
Einar Schankes gledeshus

Einar Schankes gledeshus er et musikkalbum med diverse artister, utgitt i 1974.
Fyrtøyet

Fyrtøyet (dansk originaltittel Fyrtøjet) er et eventyr som er skrevet av H.C. Andersen i 1835.

Handling

Fyrtøyet handler om en soldat som kommer marsjerende bortover landeveien. På veien møter han en gammel heks som ber han hente et fyrtøy, som ligger gjemt i et hult tre. I det hule treet er det tre kamre. I hvert kammer er det en kiste som inneholder henholdsvis koppermynter, sølvmynter og gullmynter. Hver kiste blir bevoktet av en hund, med henholdsvis øyne så store som tekopper, møllehjul og tinntallerkener. Soldaten fyller lommene sine med gullmynter og blir heist opp i treet med fyrtøyet i hånden. Da spør han heksen om hva hun skal bruke fyrtøyet til, men da hun ikke vil ut med språket, hugger soldaten hodet av henne.
Soldaten hadde snart brukt opp alle pengene, og en mørk og kald kveld kom han til å huske på fyrtøyet. Idet han slo ild, sprang hunden med øyne så store som tekopper frem og sa: «Hva befaler min herre.» Soldaten ba hunden skaffe ham litt penger og det gjorde den. Senere ville soldaten se prinsessen. Han kalte på hunden med øyne så store som tekopper. Han ba hunden hente prinsessen. Det gjorde den og straks etter kom den spankulerende med prinsessen sovende på ryggen. Vel hjemme neste morgen fortalte prinsessen om en merkelig drøm hun hadde hatt om at hun hadde ridd på en hund bort til en soldat som hadde kysset henne.
Senere følte soldaten trang til å se prinsessen igjen og han lot derfor hunden hente henne. Men hoffdamen så det og løp etter. Da hun så hvilket hus hunden løp inn i, tegnet hun et kors på døren. Soldaten la imidlertid merke til korset og tegnet derfor et kors på alle dører slik at hoffdamen ikke kunne finne igjen huset. Men dronningen var klok og bant en pose med bokhvetegryn fast til prinsessen og klippet et lite hull i posen. Da hunden kom for å hente prinsessen igjen, drysset grynene ut og kongens menn fikk arrestert soldaten.
Der satt den arme soldaten i mørket og den følgende dag skulle han henges. Men ved daggry ba han en forbipasserende gutt hente fyrtøyet hans. Det gjorde gutten og da soldaten senere sto ved galgen og skulle fremsi sitt siste ønske, ba han om lov til å ta seg en pipe for siste gang. Da han fikk overrakt pipen, slo han ild tre ganger og alle de tre hundene trådte frem. Da ba soldaten dem om å slå i hjel kongen, dronningen og alle soldatene deres, og det gjorde de. Soldaten ble kronet til konge og han fikk prinsessen til ekte. Bryllupet varte i åtte dager.
H.C. Andersen avslutter eventyret med setningen: ...og hundene sad med til bords og gjorde store øjne.
De lystige koner i Windsor

De lystige koner i Windsor (engelsk: The Merry Wives of Windsor) er en komedie av William Shakespeare, som ble først utgitt i 1602, men det er antatt at det ble skrevet en gang før 1597. Det handler om det feite ridder John Falstaff, og det er det eneste teaterstykke som Shakespeare skrev som handler utelukkende om det samtidige elisabethanske livet i den engelske middelklasse. 
Skuespillet har inspirert flere senere arbeider, blant annet operaene Die lustigen Weiber von Windsor av Otto Nicolai (musikk) og Salomon Hermann Mosenthal (libretto), og Falstaff av Giuseppe Verdi (musikk) og Arrigo Boito (libretto).
Arrhenophanidae

Utseende

Arrhenophanidae er middelsstore, kraftige, spinner-lignende sommerfugler med avrundede vinger, gjerne brunlige eller grå. Hodet er ganske bredt, kledt med korte hår. Labialpalpene er lange, det ytterste leddet tynt. Antennene er korte til middels lange (gjerne ca. 1/3 av forvingelengden) og kamformede. Forvingene er avrundet trekantede med korte hårfrynser ytterst, ensfargede eller mønstret i brunlige og lyse farger. Bakvingene er brede og avrundede med korte hårfrynser. Beina er middels lange, kraftige, uten påfallende sporer.
Kaffepause

En pause i arbeidet er en periode i en arbeidstiden hvor en ansatt har lov til å ta et avbrudd i arbeidet. Det er forskjellige typer pauser, og avhengig av lengden og arbeidsgiverens policyer kan pausen være betalt eller ikke betalt.
Matpauser, tepauser, kaffepauser eller lunsjpauser varer vanligvis fra 20 minutter til 1 time. Formålet med dem er å la arbeideren ha et måltid som er regelmessig planlagt i løpet av arbeidsdagen. For en typisk dagjobb er dette lunsj, men dette kan variere for dem med andre arbeidstider. Lunsjpauser fyller opp arbeiderens energi. Det er ikke uvanlig at pausen er uten betaling, og at hele arbeidsdagen fra begynnelse til slutt er lengre enn timene det betales for.
Ifølge en studie er antallet personer som tar lunsjpause i USA minkende, og dette gjør betegnelsen "lunsjtime" (lunch hour) ukorrekt.
Uruk-hai

I Ringenes herre av Tolkien er Uruk-Hai en av rasene av menneske-orker som trollmannen Sarumann har skapt. De blir, i motsetning til orker, ikke svekket av dagslys, og er større og har mer utholdenhet. De er den vesentlige delen av Sarumanns hær mot Rohan, og de dukker senere også opp i Mordor. I slaget ved Amon Hen bruker Sarumann Uruk-haier. Lederen til den gruppen Uruk-haier var Lurtz.
Det var en tropp Uruk-haier som bortførte Munti og Pippin, og lederen for den troppen var Uglúk.
Jean Genet

Liv og virke

Jean Genet tilbrakte mye av sin ungdom på ungdomsanstalter, i fengsel, og som omstreifer. Han debuterte som forfatter i 1942, med diktet Le Condamné à mort (Den dødsdømte), som han skrev mens han satt bak murene. Året etter utkom hans første roman, Notre Dame des fleurs, som førte til et gjennombrudd. I årene som fulgte utga Genet en rekke romaner og skuespill, deriblant skuespillet Le Balcon (Balkongen, 1956). Forfatteren Jean Cocteau skal etter sigende ha tatt seg mye av Genet, og bidro til å gjøre ham kjent.
Genet var kjent som meget samfunnsengasjert, og støttet bl.a. organisasjonen Black Panthers under 1960-tallet. Under sine siste år bodde han alene på et hotellrom i Paris, hvor han døde i 1986, 75 år gammel.
Elmgreen & Dragset

Elmgreen & Dragset er en kunsterduo bestående av danske Michael Elmgreen (f. 1961) og norske Ingar Dragset (f. 1969). De har arbeidet sammen siden 1995, og har siden slutten av 1990-tallet markert seg med en rekke arbeider som har vakt oppsikt på den internasjonale kunstscenen.
Elmgreen & Dragset har stilt ut i sentrale gallerier og ved større mønstringer verden over, som Tate Modern i London, Veneziabiennalen og The New Museum, New York. De bor og arbeider i Berlin. 27. mai 2008 ble deres minnesmerke over lesbiske og homofile ofre for de tyske nazistenes forfølgelser innviet. Det står i sørenden av Tiergarten-området i sentrum av byen, tvers overfor minnesmerket over jødene som ble drept i holocaust. Samtidig med innvielsen ble duoens video, «Memorial Kiss», vist en rekke steder over hele verden.
Sommeren 2009 imponerte den dansk-norske duoen på den 53. Veneziabiennalen med verket «The Collectors» på den danske og den nordiske paviljongen i Giardini. Kunstnerne tok utgangspunktet i paviljongene som mulige bosted, og konstruerte to fiktive kunstsamlere som begge hadde etterlatt seg en stor samling kunst og design. Utenfor den danske paviljongen var det plassert et "For Sale"-skilt og utenfor den nordiske paviljongen lå en mann og fløt med ansiktet ned i et svømmebasseng. Begge bygningene var dermed fraflyttet og publikum kunne gå og oppleve husenes deres og nøste opp historiene deres gjennom kunstverkene og designet og arkitektoniske endringer som kunstnerne hadde tilføyd. Verket fikk stor internasjonal oppmerksomhet, ga kunstnerduoen hederlig omtale under Veneziabiennalen og resulterte i Kunstkritikerprisen for 2009.
Deformasjon

Deformasjon eller deformering er endring i form forårsaket av ytre påvirkning, for eksempel en tilført kraft, eller et for eksempel et temperaturfelt. Deformasjon kan være elastisk eller plastisk, eller en kombinasjon av begge. En tilstrekkelig stor deformasjon fører til brudd. For sprø materialer (for eksempel glass) vil denne skje nokså momentant. Ofte vil en deformasjon være en kombinasjon, men slik at den ene typen er så dominerende at man kun betrakter den dominerende typen.

Elastisk deformasjon

Elastisk deformasjon er den type deformasjon et materiale utsettes for uten å få varig endring av form. Etter at belastningen er fjernet, vil den elastiske deformasjonen reverseres og materialet gå tilbake til sin opprinnelige form (ved ren elastisk deformasjon). Dette er i motsetning til plastisk deformasjon hvor materialet får en varig fasongendring. Mengden elastisk deformasjon som et materiale kan utsettes for, er definert av elastisitetsmodulen. Se også Hookes lov.
Når du strekker en strikk, forandrer den form så lenge du holder den i strekk. Slipper du strikken, går den tilbake til sin opprinnelige form. Dette er da en elastisk deformasjon.

Plastisk deformasjon

Plastisk deformasjon inntreffer når et materiale strekkes over flytegrensen (seige materialer). Spenningene blir så store at det oppstår glidninger mellom atomplanene slik at deformasjonen blir varig (plastisk). Selv om materialet er endret så henger det fortsatt sammen på molekylærnivå. Når man klemmer på leire, forandrer den form permanent. Det er en plastisk deformasjon.
Dersom et legeme blir utsatt for gjentatte (vekslende) laster, som hver for seg ikke fører til varig deformasjon, men etter et antall lastvekslinger over tid brått fører til varig deformasjon, kalles dette for utmatting.

Brudd

Når et materiale belastes over bruddgrensen blir spenningene mellom molekylene brutt og de blir dermed varig adskilt. Vi får et skille mellom tidligere sammenhengende flater. Et brudd trenger ikke å bety at flatene er synlig adskilt, men kan også observeres som mikroskopiske sprekkdannelser eller riss.

Tøyning

Relativ deformasjon kalles tøyning. Det er en geometrisk, dimensjonsløs størrelse. Tøyning måler forskyvningen mellom to punkter innenfor et legeme og uttrykkes gjerne som en matematisk fraksjon (brøk/prosentandel) eller på vektorform. Man bruker også matriser eller polar form for å uttrykke tøyning. Relasjonen mellom spenning som en funksjon av tøyning og elastisitetsmodul er uttrykt ved Hookes lov.
Meeting Areva

Meeting Areva (tidligere kjent som Meeting Gaz de France) er et årlig friidrettsstevne som arrangeres på Stade de France i Saint-Denis i Frankrike. Stevnet var tidligere en del av Golden League, og er nå en del av Diamond League. Det ble første gang arrangert i 1999.

Historie

Møtet har sin bakgrunn fra 1984, da Michel Zilbermann arrangerte et friidrettsstevne på Stade Auguste Delaune i Reims. Et annet friidrettsstevne ble arrangert årlig på Stade Sébastien Charléty i Paris, og disse to stevnene ble slått sammen til et stort stevne på Stade de France i 1999. Fra året etter var disse to stevnene offisielt slått sammen til ett stevne, Meeting Gaz de France. Zilbermann døde i 2008. 
Meeting Gaz de France var en del av Golden League fra 1999 til 2009, og har siden 2010 vært en del av Diamond League.